# Le premier acte du synode nocture (éd. 1608)/Harangve dv Vespille Diaulus
### HARANGUE DU VESPILLE & Maſtrope generaliſé Diaulus.

PAr ma nerueuſe braquette (mes freres & charitables ſœurs) vous eſtes encores bien de voſtre pays : Hé qui Diable ſe fuſt iamais perſuadé que vos furieux eſprits ſe fuſſent laiſſé emporter à cette ſorte de Manie, vous nous accõmodez par le ſang bregoy bien, de nous fluſter ainſi pour le Careſme futur, laiſſez-moy faire de par Dieu, laiſſez-moy faire, & n’allez point allembicquants de la façon vos lunatiques ceruelles, qui ne ſont point ſi bien tymbrées, qu’elles n’acheuent de ſe mettre au deſſus de E la & gamma, vt : ſi vous voulez perſiſter de donner carriere à ces forcenneries, & puis ie me recommande, & nous voila le cul à terre entre deux ſelles, & tous nos deſſeins foutus ſans que noſtre pauure haire de Pietre ophthalmique hermocrate, ny tous nos maiſtres à double ſangle, & ſourfaix meßieurs nos medecins Cenomans nous puiſſent redreſſer. Non, par mon illuſtre Braquemard, ils ne ſçauroient, euſſent-ils toute la ſcience & experience d’Hypocrate & Galien infuſe en leur caboche : A propos de Galien ſçauez-vous ce qu’il dict en ie ne ſçay quel liure de l’vſage de ſes parties, & apres, ou deuant luy (il ne m’en chaut) vn autre fouille-merde nommé Acée, au chapitre cent quatrieſme de la troiſieſme Tetrabile : Ventre beuf, qu’ils diſcourent methodiquement de cette colere, & noire Bile, & par vifues raiſons prouuent qu’elle cauſe tous ces Symptomes ſuiuants, Strangulations, palpitations, Syncopes, conuulſions, manies, Reſueries, fureurs de matrices, tres longs ſommeils, eſtonnements, mouuements deſordonnez, palles ou paillardes couleurs, fleurs blanches, ſterilité, mole, douleurs cholicques, douleurs de reins, nauſées, vomiſſements, inflammations, abſés, chancres, Scyrrhe, inflation, hydropiſie, Rhagadies, verruës, Eryſipeles, Carcinomes, condylomes, Hemorrhoydes, tumeurs, vlceres, fiſtulles, & autres maux infinis, & vous y allez frotter : ie ſuis par la vertu Dieu exempt des gardes de ce biais la, pour n’eſtre pas femme, comme beaucoup de ce genre ſçauent, & deſquelles aucunes ſont icy aſſiſtantes par le bail que ie leur ay paſſé de mes lettres ſcellées à la grande Chancellerie en queuë de cire rouge, cramoiſie & violette : Toutefois ieu ſans villanie, & n’ay de matrice aucune que par emprunt & change ou traficq de mon Memigmeniſte meſtier, mais ie me donne à celuy qui n’a point de blanc en l’œil, aliàs Tracquenard de ſainct Michel, ſi quand cela ſeroit, ie ne faiſois bien eſquifuer ces pernicieuſes melancholies fantaſtiquées, ſi ie les ſentois approcher tant ſoit peu de mon Philogine entendement. Cancre ; quels tyrans de voſtre ſexe, Beatus vir. C’eſt donc à vous à y ſonger pour vous meſmes ſi vous voulez, & enſuiure vn meilleur chemin ſi vous aymez voſtre ſanté : pour moy ie donneray bon ordre de n’entrer en ces Diableſques accez là, voire par le digne froc magiſtral de noſtre frere Onopenis, voire voire da : viue touſiours per omnia ſecula ſeculorum la iolie petite galanteſque humeur chirurgique, viue & reuiue ſans fin le larronneſque Amour ſes feux, carquois, & fleches, & le polit coup de piſtolet generatif entre deux vertes & vne meure, entre deux huis & vne porte, & entre deux planchers & vne paillaſſe. Ie ne donnerois pas vn Viedaſe du reſte, pas ſeulement vn foutre d’aſe pour tremper la ſouppe à nos ſœurs feſſues les iours de Vendredis blancs de l’année Biſſextile. Et auſſi ie vous ſupplie, ne ſeroit-ce pas eſtre plus fol qu’vne douzaine de choux à pomme que de ſe laiſſer trãſporter en ces precipices leſquels attraiſneroiẽt plus de dilayement à nos deſirs que de viſteſſe & promptitude plus d’incommodité que de commodité, l’impetuoſité miniſtrant toutes eſpeces de mal-heurs : Car lon deſcouuriroit incontinent noſtre tranſport, & deſia les plus cler-voyants iugent d’iceluy par le mauuais ordre que nous y apportons, n’y ayãt perſonne qui ignore que Calianthe ne nous a iamais intereſſez en quelque choſe que ce ſoit, veu que ce n’eſt qu’vn ieune homme qui ne commence qu’a entrer au monde, & à gouſter ce que c’eſt, & qu’outre plus, il n’a iamais demeuré entre nous, mais d’vn coſté & d’autre en vne partie des meilleures villes de la France beaucoup eſloignées de celle-cy, vous iurant qu’vn certain & de nos amis (lequel ie Seringuois dernierement pour vn Priapiſme qui luy eſtoit de fortune ſuruenu) m’acertena qu’il n’y a que dix-huict mois, quand il reuinſt des vniuerſitez, qu’il ne congnoiſſoit le quart meſme de ſes parents de deça. Vous iugez maintenant ex vnque leonem, & voyez qu’elle conſequence ſeroit
celle la, & qui nous intereſſeroit doublement ſans la mocquerie que nous encourerions meſme des petits enfans, il nous eſt offert vne de beaucoup plus facile, courte & ſerieuſe voye & ne vous donnez point de peine : Car moy ſeul i’entreprens de luy faire vuider les arſons au premier choc de mon bois, couuert de tel corſelet, & halecret bardé de tel chanfrain, haubergeon, brigandin, armet, morion, maille, gouſſet, gorgerin, plaſtron, haulbert, pauois, bouclier, greues, & Saleret, qu’il ne ſera en ſon pouuoir de recongnoiſtre celuy qui luy aura donné vne ſi rude atteinte. Ie ſuis garny d’vn certain vnguẽt incõgneu à pluſieurs, qui en ſoy cache & recele de merueilleuſes proprietez, & par lequel ie ſçay qu’a ſon premier appareil, il n’y aura nerf qui ne ſoit diſſould, os diſloqué & veine qui ne ſoit rompuë & briſée : La familiarité qui m’eſt acquiſe, il y a long temps auec le Comis, fera que i’auray bien toſt ſondé la playe pour profonde qu’elle ſoit, & comme ie iugeray de ſes qualitez, mes appoſitions ſeront ou attirantes & aperitiues, ou deſſeichantes & lenitiues : Et puis mon exercice à latere me communique quelque choſe de plus ſingulier que non pas à vous autres. Car de ce coſté là ie me repute ſans iactance l’vn des meilleurs chaudronniers de toute la Prouince ſoit à anſe ou à trepied, ie n’en crains homme fuſt-il des meilleures & plus antiques races de Beaumont : Si ie voulois m’eſtendre au diſcours d’vn ſeul ſecret de ce mien dernier eſtat (Car ce n’eſt plus meſtier, non, depuis ie ne ſçay combien d’années que lon l’a erigé en chef de tous les autres) ie vous montrerois bien quantas vires habeat, & que ie ſuis à antepoſer à toute la compagnie, les parois de ma boutique qui ſont Diaphanes, me concedent cette preeminence là.
Comme Diaulus acheuoit ces paroles la Mere Abeſſe Niobé, voyant qu’il ſe vouloit enfourner & enfoncer en la dignité eminence, proprieté, faculté, vertu & effet du ſecond de ſes eſtats, & qu’a grande peine lon l’en pourroit retirer, ſi on l’y laiſſoit prendre dauantage de pied, veu la nature des barbiers qui eſt extremement babillarde, iazarde & enquerante, comme deſireux de ſçauoir toutes nouuelles, lui fiſt ſigne qu’il ſe teuſt, ou du moings qu’il euſt à prendre ſes concluſions : luy qui eſtoit en beau chemin deſirant inuentorier ab ouo, ad poma, comme l’on dict, tout ce qu’il y auoit de raiſons en ſon memorial pour taſcher à deſiecter ſœur Diaphonia de ſa nouuelle charge de Lieutenande generalle des Tribades propetides en l’execution ruineuſe des biens, vie & honneur de Calianthe, & s’inſtaller, s’il pouuoit en ſa place, voulut pourſuiure ſon propos, mais quand il veit la iuſſion reiterée de l’Abeſſe, il ſe miſt en plus grande colere, criant en voix Stantorée, comment n’eſt-il pas permis icy de deduire ce que l’on veut ? le parler me ſera-t-il denié ? & n’auray ie point plaine liberté de conclurre à ce que ie reſpire, comme à faict le Pere Conſequutus & cette bonne beſte d’Erinnys ? Ie ſçay bien que ſi on me porte à tant ſoit peu d’emotion que ie deſcouuriray les parties honteuſes de quelques vnes. A ces mots toute l’aßiſtance craignant chacun pour ſoy, & ne deſirant reſſembler les femmes de ces anciens Perſes qui preſenterent leurs moulles d’humanité à leurs enfants & parents qui fuyoient de la bataille, commencea à crier & ſiffler fort & ferme, & bien que Harpetirade meſme hurlaſt à pleine teſte pour impoſer ſilence, & que Niobé d’autre coſté commandaſt qu’on euſt à ſe taire, il ne fut toutefois poſſible de les appaiſer, tellement que ledit Diaulus ſuoit comme vn verolé, qui eſt ſoubs le cheualet, orageoit comme quarante-trois Diables, eſcumoit comme vn verrat, & voyant que ſon theme s’eſtoit eſgaré parmy le tumulte, il commancea à crier le plus hault qu’il luy fut poſſible. Mes freres & ſœurs, ie vous ſupplie au moings que ſi quelqu’vne de vous autres ſent des inflammations, ou autres douleurs aux outils de Nature que ie ne perde point ma chalandiſe, & que vous n’alliez à d’autres.
Et là-deſſus content, gay, dru, buby, vioge, allegre, galland, eſbaudy, gallois, gaillard, gent, friſque, poupin, mignon, eſcarbillat, reſiouy, & bruſque, il feiſt en l’air vne vireuolté capriolée en platte forme vn pet, vn rot & vn ſifflet : faiſant la nicque & la fique à tous ceux & celles qui le regardoient, proteſtant au reſte qu’il ne s’en ſoucioit non plus d’eux tous, que d’vn crieur de lardoüeres en Careſme : & que par les ciſeaux de ſon maiſtre eſtuit, qui eſtoit ſon grand iuron, les rouignons en ſeroient teſtonnez. A tant pile, nade, iocque fore. Somme, le ſilence reprenant ſa place dans les bouches Synodales, ſœur Philenis, qui auoit laiſſé paſſer ſon rang par meſgarde, & dont elle eſtoit encores toute courrouſſée habillée en ſon de-nuict auec vne cotte de camelot per-vert bordé à trois bandes de tripe de velours de couleur blaffarde ſe leua, & ayant faict quatre reuerences à cul-ouuert, à ſçauoir deux deuant la chaiſe Abatiale, & les deux autres à la face de la Compagnie, Cocq-aſnonna beccaßiquement & fatidiquement de ce biaïs.